Folketing
2005-05-03

Uddannelsen optager bachelorer fra de humanistiske, juridiske, teologiske og samfundsvidenskabelige fakulteter, og for at blive optaget skal bachelorerne have taget et halvt års studium inden for et islamvidenskabeligt emne. Uddannelsen har altså et bredere sigte end studiet af islamisk teologi. Til sommer udbyder Syddansk Universitet en bacheloruddannelse i erhvervssprog med kombinationen arabisk og kommunikation. Her får de studerende oven i de arabisksproglige værktøjer også indsigt i kulturmødet mellem arabisk og vestlig kultur. I den forbindelse skal vi heller ikke glemme, at det på Aarhus Universitet længe har været muligt at læse semitisk filologi. Det er en uddannelse inden for arabisk og hebraisk sprog, teologi, kultur og samfundsforhold, og Aarhus Universitet har netop prioriteret at opruste endnu mere inden for forskning i islamologi og arabisk. Også Københavns Universitet satte for nylig religion på dagsordenen med satsningsområdet religion i det 21. århundrede. Der er tale om en forskningsindsats, der går på tværs af seks fakulteter, og som også ledsages af nye undervisningstilbud til de studerende.